khistorydata/jeongjo-sjw-relations huggingface dataset:
정조 9년
柳焵。以永祐園補土所言啓曰。昨日日氣淸涼。園上腦後龍脈及木根缺露處。臣等從所見。與相地官相議。補土被莎。長三十步。廣二十步。後托間多少少缺落。補土被莎。爲三處。而此則別無長廣之可論。內靑龍南邊巡山路。亦多有傷處故。盡爲補缺被莎。長四十步。廣二步。內案山松林中。間有傷處。昨日午後始役。今日午前則似當畢役。拜峯山之西。來龍缺落處。卽是微汰。竝爲修補。而懷陵峴舊大路昨夕畢役。長十五步。廣十步。深一丈。此外微汰處。今日期於完役。而雖微雨中。工役似不難。祭井邊石橋。今日午前。可以訖役。安樂峴鋪石。昨纔完畢。餘役只是左右水道未收殺。今晩必當告訖。而至於治道。則昨日除出百餘名役軍。終日董役。不過洞口外三川之流沙。堇爲防遏。而流水姑未退去故。以沙防川。旋卽衝頹。至於安樂峴。以西僧房川淸涼川箭串川三處。水勢浩大故。昨定將校。領率數十軍丁。開通沙積。使之流下。而大抵三川之積沙甚多。水道塡高。而大路低下。間多流水。深至半丈。多定役軍。雖欲治道。流水未退之前。徒勞無益。況今半夜大雨。水滿道路。以此事勢。姑觀四五日。水勢之漸縮。可論其修治。而今此役所餘軍治道之命。蓋出於軫恤燻造契人疊役之弊。渠輩攢手頌祝之不暇矣。當以役軍雇價。優數劃給。使之觀勢治道。而將校其時。亦令定送。眼同擧行。則渠輩之蒙恩除弊。乃是一般。而治道亦甚便當。許多將校軍兵。且無虛留之弊。局內諸處。今日收殺後。待下敎。明朝復命之意。惶恐。敢啓。傳曰。知道。
정조 9년
柳焵。以景慕宮提調言啓曰。太常生栗。今方薦新於本宮。而苑栗。姑未爛熟故。將待今十五日望享薦新之意。敢啓。傳曰。知道。
정조 9년
李祖源。以備邊司言啓曰。頃因平安監司鄭一祥狀啓。兵營所管會錄軍官布。區處一款。會錄與否。問于該閫。條列陳聞後稟處之意。覆啓。分付矣。卽見其査啓。則枚擧兵使李漢泰所報以爲。所謂新設軍官。卽是會錄軍官己巳良役變通時。除出寧邊等七雄邑。除番軍官身錢二千五百兩。每年會錄於本營。句管於備局。作爲緩急之需矣。至己卯査正時。江西等三邑。以民力之難支。許令減罷。寧邊等四邑仍舊置之。以其四邑所捧一千四百兩。年年會錄。而亦非本營支放者。前後身錢區處事。自己巳至甲辰所錄。爲五萬六千四百兩內。四萬一千八百九十九兩。因備局關。各年用下於各處。而時留爲一萬四千五百一兩。更令廟堂稟處爲請矣。會錄軍官名色之創立。乃在己巳。此非爲該閫之支放也。又非爲京司之需用也。只因寧邊等七邑除番軍官身布之爲排朔官用者。其數猥多故。就其元額中。量宜除出。使之納布兵營。會錄本司。而各邑拘掣於排朔之見縮。別設備局軍官名色而徵布矣。及至己卯査正時。江西等三邑。或以闕額之難充。或以民役之煩重。竝爲減罷。今此寧遠之闕額難充。旣有甚於江西。民役煩重。又不下於龍岡三和。此前道臣之所以有分排移送於他邑之議。而第念會錄軍官。旣非刊冊所載。不過一時通變之事。又況本道淸南北良丁之難得。無邑不然。若二百名之額。猝地移送。則雖祛一邑之害。反貽列邑之弊。其在一視之政。不可無均惠之道。一依江西等邑已例。寧遠會錄軍官。直令減罷。每以寧邊成川順川三邑所捧錢一千兩會錄之意。分付道臣。何如。傳曰。允。
정조 9년
李亨元。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 9년
李亨元啓曰。趁門限。未及入來。則元單子微稟後。付標還入。受點爲可。而不此之爲草記措語。只以付標何如爲辭。致使守門將一窠空番者。兵曹事。極爲駭然。該房以此意。問啓事。命下矣。問于兵曹參知李夔。則以爲臣性旣昏謬。且昧事例。昨日守門將吳德弘之未及替直也。徒知連次付標之屑越。率易草記。致有此問啓之命。惶懍震越。不知所達云矣。敢啓。傳曰。知道。
정조 9년
李亨元。以兵曹言啓曰。兼司僕將李弘遠。除授在外。過限未上來。依法典改差。何如。傳曰。允。
정조 9년
柳焵。以奉常寺都提調提調言啓曰。東籍親耕田所種皮黍皮粘粟皮稷三種。今八月旬間。當爲成熟之意。敢啓。傳曰。攝刈。
정조 9년
李亨元。以二所巡廳言啓曰。去夜初更四點量。犯夜人別監李壽百執捉。何以爲之。敢啓。傳曰。依更數。決棍放送。
정조 9년
李祖承。以義禁府言啓曰。頃因刑曹審理啓本判付內。扶安縣朴龍京殺獄當該營將。令該府拿問處之事命下。而以指名現告。行會本道矣。卽接全羅監司李在學狀啓內。當該營將。以黃命耉現告以來。而黃命耉高嶺僉使。時在任所云。依例發遣府書吏。交代後拿來。何如。傳曰。允。
정조 9년
李祖承。以義禁府言啓曰。通津府使李得駿。珍島郡守李燁等。竝令該府拿問處之事。傳旨。啓下矣。李得駿今方待命。卽爲拿囚。李燁時在任所。依例發遣府羅將。交代後拿來。何如。傳曰。允。
정조 9년
禁府啓目。通津府使李得駿原情云云。傳旨內辭緣。泛稱遲晩。所當請刑是白乎矣。曾經都摠經歷。勿爲請刑。旣有先朝受敎。議處。何如。判付啓。以草記照律爲良如敎。
정조 9년
禁府啓目。報恩前縣監李邦仁原情云云。判付問目內辭緣。泛稱遲晩。刑推得情。何如。判付啓。分揀放送爲良如敎。
정조 9년
禁府啓目。殷山縣監洪聖淵原情云云。判付問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。三檢時。捏合兩檢。實因敷衍措辭。固有罪矣。與無冤錄所不載有異。特爲附過放送。仍令斯速還官爲良如敎。
정조 9년
禁府啓目。海州前判官兪漢炅曺翬振等原情云云。判付問目內辭緣。泛稱遲晩。刑推得情。何如。判付啓。竝只除刑推。以草記照律爲良如敎。
정조 9년
戶曹啓目粘連。寧邊量外火田。移屬內庫收稅之意。分付。何如。判付啓。該道帳案。如三南諸道例。果在本曹是隱喩。否則道狀中。區別帳內外者。未知何所據。更爲詳考草記。且觀邑報。帳外所餘。以防里中大同之役云爾。則今若割屬京司。是奪順民口吻中物。寧使戎庫枵然。決不當移劃是遣。雖以寧邊言之。較諸上等數摠。竝計餘剩。猶且不足兺除良。原判付中。旣以不屬官。不屬民與否。使之査問。而該邑旣稱添補官需。豈可謂空閑之物乎。該道以劃屬京司。謂無弊端者。殊乖朝家軫念邑民之意。該監司。推考。卿曹回啓。未免蹈襲。卿之遜軟。不可無警。亦爲推考爲良如敎。
정조 9년
刑曹啓目粘。順天府殺獄罪人崔得才。依前嚴訊。期於輸款。何如。判付啓。順天府殺獄罪人崔得才獄事段。本事。至虛謊。沒摸捉。近來獄案所未見者。今雖十査百査。囚供必當如前奊詬。諸臣收議中。前判書金華鎭。參判洪益弼。以得才蹤跡。歸之於賊漢。此兩說。雖似有味。終未免臆斷。惟前道臣趙時偉言。最爲究竟之道。似此疑獄。豈循常規。卽令道伯。別定將吏。押領得才。所謂塚墓及援告人有無。一一探示。如無違錯之端。得才段停刑。仍令道伯。具由狀聞爲有矣。萬一如前無實。依前同推。期於輸款爲旀。茂長縣殺獄罪人桂蟾獄事段。伊日醉嘔。旣發囚供。翌朝添損。又有明據。此或爲一分可恕之端是乙喩。令道伯。別出意見。申飭推官。使卽嚴覈。如有別般疑端。仍卽論理狀聞爲良如敎。
정조 9년
刑曹啓目粘。罪人趙命海。令道臣。依例具格啓聞後稟處爲白乎旀。前中軍趙應鉉段。移義禁府處之。何如。判付啓。馬牌之限前未卽覓納。胡大罪也。作此至巧惡至暗毒之擧。是可忍也。孰不可忍也。原其指使與造謀。一則中軍趙應鉉。二則中軍趙應鉉也。所謂指使投書者趙命海。而卽應鉉之姓親也。所謂造謀誣引者洪松介。而卽應鉉之妾甥也。命海松介等。爲應鉉設計者。應鉉寧有不識不聞之理乎。渠雖武弁。亦具廉恥。欲免降資之罰。行此舞獄之計。在朝家懲惡之政。先置應鉉於當律。次論命海松介罪犯。然後輕重不至失序。應鉉段。爲先令該府嚴囚。以待結末爲旀。命海處。投書一款。與應鉉同謀與否。令道臣。各別嚴刑。待直招狀聞爲有矣。如不直招。依回啓。具格封啓爲旀。松介處。符同作奸人姓名。亦爲嚴刑鉤覈以聞事。竝以分付爲良如敎。
정조 9년
李祖源。以司憲府言啓曰。新除授持平李遇濟除拜後。尙未署經。同臺署經。備三員爲之者。自是古例。而大司憲李聖圭。執義李敬一。掌令姜垣牌不進。只有掌令李鼎運。持平朴基正。在前如此之時。二員開坐。啓請署經之意。敢啓。傳曰。知道。
정조 9년
大司諫朴天行。掌令李鼎運。持平朴基正。獻納趙濟魯。校理李錫夏金啓洛。正言鄭致淳成種仁。修撰兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 9년
大司諫朴天行。掌令李鼎運。持平朴基正。獻納趙濟魯。正言鄭致淳成種仁啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答曰。不允。
정조 9년
持平朴基正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。答曰。不允。第九件事。亟停勿煩。
정조 9년
正言成種仁啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。新除授司諫院司諫洪宗藎。時在洪忠道忠州地。請斯速乘馹上來事下諭。答曰。不允。第十四件事。第十五件事。亟停勿煩。下諭事依啓。
정조 9년
乙巳八月初五日午時。上御重熙堂。左副承旨入侍時。左副承旨徐龍輔。假注書李敬五。記事官李崑秀尹行任。以次進伏訖。上曰。今日雨勢滂沲。不無傷稼之慮。午刻後。雲陰解駁。風氣稍爽。似有開霽之望。誠多幸矣。龍輔曰。秋節之雨。似不長霔矣。上命書傳敎曰。擧措已有做錯。所對亦近周遮。當該承旨遞差。上曰。不爲仕進承旨許遞。與未差之代。前望單子入之。待下批牌招察任。出榻敎仍命賤臣。承旨以沈豐之柳焵出牌。賤臣承命出傳。命退。承史以次退出。
정조 9년
乙巳八月初五日酉時。上御誠正閣。坐直承旨入侍時。同副承旨李祖源。假注書李敬五。記事官李崑秀尹行任。以次進伏訖。上曰。時囚今日內捧供。出榻敎又命書榻敎曰。政官牌招開政。又敎曰。下鑰前開政。京試官及都事。竝爲差出事。分付。賤臣承命出傳。還入進伏。上命書傳敎曰。秋務方殷。此時守令。不可曠官。通津海南兩倅所坐。皆屬再犯。自在當罷之中。有難遲待其拿來後照律。兩邑守令。姑先改差。今日政差出。待下批。明日辭朝。又命讀關西狀啓。祖源讀奏。命書判付訖。命退。承史以次退出。
정조 9년
行都承旨沈豐之齋直。左承旨李亨元齋直。右承旨趙興鎭齋宿。左副承旨李祖承齋宿。右副承旨柳焵齋宿。同副承旨李祖源齋宿。注書金孝建齋宿一員未差。假注書李敬五齋直。事變假注書鄭冣行仕。
정조 9년
李亨元啓曰。北評事沈樂洙。明日辭朝事命下。而謂有情勢。今日不爲辭朝。其在事體。誠極未安。推考警責。何如。傳曰。允。
정조 9년
沈豐之啓曰。永祐園親祭祭文。當爲製進。大提學吳載純。卽爲牌招。何如。傳曰。允。
정조 9년
傳于沈豐之曰。時任行公。只有二提學一人。陪班不可不備員。前直提學朴祐源。仍任前職。牌招察任。
정조 9년
傳于李亨元曰。雖未準哨。折半除留番所。折半出用留陣所。
정조 9년
傳于李亨元曰。東營入直二十名除出。替把餘軍。出用陣上。
정조 9년
吏曹口傳政事。奎章閣直提學單朴祐源。
정조 9년
李亨元。以兵曹言啓曰。今八月初七日。大駕詣永祐園展拜時。左邊捕盜大將趙圭鎭。以禁軍別將。領軍隨駕矣。限回鑾間。右邊捕盜大將具以謙。姑令兼察。何如。傳曰。允。
정조 9년
李亨元啓曰。因兵曹草記。今八月初七日。大駕詣永祐園展拜時。左邊捕盜大將趙圭鎭。以禁軍別將。領軍隨駕矣。限回鑾間。右邊捕盜大將具以謙。姑令兼察事。允下矣。右邊捕盜大將具以謙。卽爲牌招。以聽傳敎之地。何如。傳曰。允。
정조 9년
有政。吏批。判書鄭尙淳疏批未下。參判未差。參議黃昇源進。同副承旨李祖源進啓曰。判書鄭尙淳疏批未下。參判未差。小臣獨政未安。何以爲之。敢稟。傳曰。只出緊任。以金履翼爲正言。以成德雨爲副校理。以李太亨爲副修撰。以李泰永爲司僕正。以趙㠎爲通津府使。曺翰振爲珍島郡守。尹守默爲海南縣監。
정조 9년
有政。兵批。判書趙時俊進。參判金尙集病。參議柳誼入直進。參知李蘷病。左承旨李亨元進。都摠管安春君烿。廣陵君烻。銀溪君稧。以具以謙爲訓鍊都正。洪仁默爲兼司僕將。李宅永爲忠翊將。李邦祚爲高嶺僉使。廣州中軍單金東範。禁衛哨官吳益常今加折衝。加資事。承傳。僉知單閔百恒。副護軍李泰永。
정조 9년
以都摠管望單子。傳于李亨元曰。仍任。
정조 9년
傳于李祖源曰。工房承旨入侍。
정조 9년
吏曹口傳政事。分內醫院提調李在協。
정조 9년
傳于李亨元曰。懸頉摠管許遞。前望單子入之。
정조 9년
副摠管前望單子入之。李致中落點。
정조 9년
沈豐之。以禮曹言啓曰。今八月內行各祭月令原單子中。景慕宮秋享大祭。以初十日付標親祭及親傳香取稟單子。亦爲一體付標以入之意。敢啓。傳曰。知道。
정조 9년
沈豐之。以禮曹言啓曰。今八月初七日永祐園親祭時。自上。當有散致齋之禮。而正日只隔一日。散齋。勢未及磨鍊。殿下自今日致齋一日於正殿。諸享官及陪享百官。近侍之官。應從升者。竝各於本司淸齋一宿事。知委。何如。傳曰。允。
정조 9년
沈豐之。以監膳提調言啓曰。廚院所捧。亦令一體代捧事。命下矣。本院所封日下生鮮。今日爲始。以活鷄參半代捧之意。敢啓。傳曰。知道。
정조 9년
李祖源。以戶曹言啓曰。平安監司鄭一祥。以內帑庫手本。寧邊順川火田折受事狀啓據本曹覆啓判下內。該道帳案。如三南諸道例。果在本曹是隱喩。否則道狀中。區別帳內外者。未知何所據。更爲詳考草記事。命下矣。取考臣曹所在文籍。則七道量案。皆在庫中。亦有置簿冊子。而獨關西一道。果不在其中矣。道臣狀啓中。區別帳內外者。雖未知有何所據。而臣於昨日回啓時。只憑道臣之査啓。不復詳審量案之有無。率爾覆奏。惶恐待罪之意。敢啓。傳曰。關西之無量案。久矣。卿新叨之故。無怪其未及致察。勿待罪。可也。
정조 9년
趙興鎭。以二所巡廳言啓曰。依傳敎。初更四點量犯夜人別監李壽百。依更數。決棍十度後放送之意。敢啓。傳曰。知道。
정조 9년
李亨元。以兵曹言啓曰。今八月初七日永祐園擧動時。各殿問安及承史所騎驛馬。一依京擧動時例。竝置之。只內吹所騎京畿驛馬二十三匹補把之意。分付本道。何如。傳曰。內吹旣命減數。問于本廳。更爲草記。
정조 9년
李亨元。以兵曹言啓曰。本曹補把馬草記批旨內。內吹旣命減數。問于本廳。更爲草記事。命下矣。問于宣傳官廳。則內吹十六名隨駕云。以此數補把之意。分付本道。何如。傳曰。允。
정조 9년
李亨元。以訓鍊都監言啓曰。今八月初七日永祐園擧動時。依兵曹節目。南營入直馬兵四十五名。待標信除出。哨官朴致彬領率。出赴留陣營。而還宮後還入直之意。敢啓。傳曰。知道。
정조 9년
李亨元。以禁衛營言啓曰。今八月初七日永祐園擧動時。依傳敎。本營出番鄕軍二哨。該將官領赴御營廳都領陣。而新營入直騎士。除營直二人。西營及外營各處入直鄕軍。各留折半。元入直將官率領仍直。其餘折半軍。竝與出番鄕軍一哨。別定將官。領赴摠戎廳留陣。而西營入直軍及新營入直騎士。待標信出用之意。敢啓。傳曰。知道。
정조 9년
李亨元。以御營廳言啓曰。今八月初七日永祐園擧動時。依傳敎。本廳出番鄕軍二哨及東營入直騎士二十五人內。除營直二人。各其將官領赴摠戎廳留陣。新營入直軍一哨。與東營入直軍二十名替把後。陣上出用而東營入直馬步軍。待標信擧行。還宮後。各還本處入直之意。敢啓。傳曰。知道。
정조 9년
李亨元。以摠戎廳言啓曰。今八月初七日永祐園擧動時。依兵曹節目。本廳將官六員。將校九員。旗鼓前排各差備軍三百七十九名及訓鍊都監將校一員。南營入直哨官一員。馬兵二十五名。禁衛營把摠一員。哨官二員。將校二員。出番前哨鄕軍五十四名。後哨鄕軍一百二十三名。標下軍四名。新營入直騎士將一員。騎士二十三人。標下軍五名。御營廳把摠一員。哨官二員。將校二員。出番左哨鄕軍一百七名。右哨鄕軍一百二名。標下軍二十二名。東營入直騎士將一員。騎士二十三人。標下軍六名。臣率領。弘化門外下路結陣之意。已爲別單書入。而訓鍊都監。以爲折半定送之命。乃是禁衛鄕軍。都監馬兵則自當以四十五名定送云故。依此數領率之意。敢啓。傳曰。知道。
정조 9년
李祖源。以義禁府言啓曰。平安監司鄭一祥狀啓。據刑曹粘目。判付內。平壤前中軍趙應鉉。令該府嚴囚。以待結末事。命下矣。趙應鉉今方待命。卽爲拿囚之意。敢啓。傳曰。判付中。旣有嚴囚之命。則草記刪去嚴字何也。捧納承旨推考。
정조 9년
柳焵。以義禁府言啓曰。時囚罪人兪漢炅曺翬振李得駿等原情公事判付內。以草記照律事。命下矣。兪漢炅曺翬振等段。刑曹錄啓判付內實因。則非打非踢。似難措辭。咽喉浮腫。水飮不通。則謂之餓死可也。顚跌觸墻。項頸傷損。則謂之跌死。可也。流血淋漓。瘡毒攻注。則謂之瘡死。可也。以此三者。從一懸錄。而若其所以餓。所以跌。所以瘡之由。由於被縛枷傷云爾。則不失無冤錄體段。而事理明白。今以無冤錄所不載者。硬定實因。至以毆縛。被枷傷。被制縛枷傷等語懸錄者。揆以獄體。有關後弊。竝拿處。罪取考律文。則大明律檢驗屍傷不以實條有曰。初覆檢官。定執致死根因不明者杖六十。大典推斷條有曰。犯私罪。杖六十。奪告身一等。犯枉法受贓外。笞杖竝收贖云矣。兪漢炅曺翬振等。各杖六十收續。奪告身一等放送。李得駿段。傳旨內前後申飭之下。不善奉行。不過一旬之內。兩稅船。連爲致敗。尤極駭然。拿處。罪取考律文。則續大典漕轉條有曰。漕船上來時。沿邑護送。不用心守令僉使萬戶罷黜云矣。李得駿罷黜放送。何如。傳曰。允。如有功議。各減一等。
정조 9년
乙巳八月初六日卯時。上御重熙堂。禮兵房承旨入侍時。左承旨李亨元。左副承旨徐龍輔。假注書李敬五。記事官李崑秀尹行任。以次進伏訖。上曰。兵判持結束色謄錄入侍。賤臣承命出。與兵曹判書趙時俊偕入進伏。時俊進前曰。雨後日氣頗涼。聖體。若何。上曰。一樣矣。仍命書傳敎曰。今番補土工役甚鉅。係是局內至近之地。雖未能躬詣董視蚤夜一念。憧憧往來。幸因監董諸臣之誠勤。聞於今日完役。將以明朝復命云。憧憧之餘。始可得以弛心。明日當詣本園展拜後。仍行祭禮。兼告完役事由。以此知悉。道路。已念契民之弊。以役所餘軍。前期修治。該契人。更勿等待修治事。分付戶曹京兆。出宮自弘化門道。由館峴。亦爲分付兵曹。陵謁不遠。殿宮行禮。亦在旬前後。百官軍兵之弊。不可不念。隨駕軍兵。方欲十分省減。東西班則依頃年例。只時原任大臣六曹堂郞各一員隨駕。留都百官成班。祗迎祗送。竝置之。近侍及隨駕諸臣服色。堂下則依郊幸例。以常時所着靑天翼磨鍊。還宮時揷羽除之。副駕轎除之。轎馬只一雙待令。其餘侍衛節次。竝依擧條。批答擧行事。分付。又命書傳敎曰。明日別雲劍預差。以訓禁將單望啓下。還宮時。與禮曹參判。以班列隨駕。又命書傳敎曰。補土所堂郞以下。皆令明日。復命洞口外。或安樂峴近處。堂上率都廳兼監役以下赴役將吏等。從便待候。仍於駕前。親呈入來肅單事。卽爲分付。又命書傳敎曰。補土堂郞。明日詣園所。當論賞。而姓名別單。役所形止。皆令今日書入。又命書傳敎曰。宮園儀進書。旣命秋享前一日爲之。明日園謁相値。以旬前更爲擇入。時俊曰。明日永祐園展拜時。何營軍兵留陣。何營軍兵隨駕。而禁軍馬步軍。幾番幾哨磨鍊乎。敢稟。上曰。陵謁不遠。殿宮展拜。且在旬前後。軍兵勞苦之弊。不可不念。宜有十分省減之擧。明日動駕時。挾輦軍倭槍手。依京擧動例。各以一百名爲之。先後廂以禁御出番鄕軍各二哨磨鍊。御營出番騎士一番隨駕。御將都領禁軍亦以出番一番隨駕。御前巡牢。比常例。各減十雙。駕前旗幟。則招搖旗外。只以號令旗幟排立。餘皆除之。內吹只以四十四名隨駕。侍衛則兵曹摠府堂郞各一員。五衛將二員。武兼六員隨駕。寶劍別雲劍外。雲劍差備除之。留陣則摠戎使率禁御出番鄕軍各二哨。三營入直。馬軍留陣事分付。可也。出擧條以平安監司狀啓。馬牌閪失査覈。惶恐待罪事。命書傳敎曰。卿亦難免不能檢飭之失。推考事。回諭。又命書傳敎曰。差祭時。不可無銓曹堂上。吏曹參議黃昇源禁推分揀。守令望筒。旣命勿施。更爲入來開政。又命書傳敎曰。左副承旨許遞。前望單子入之。待下批。牌招察任。仍命退。諸臣以次退出。
정조 9년
乙巳八月初六日未時。上御重熙堂。工房承旨入侍時。右承旨趙興鎭。假注書李敬五。記事官李崑秀尹行任。以次進伏訖。上命左副承旨入侍。左副承旨李祖承。承命進伏。上命書傳敎曰。吏曹參判前望單子入之。待下批。牌招察任。又命讀諸公事。興鎭等。讀奏訖。命退。承史以次退出。
정조 9년
行都承旨沈豐之坐直。左承旨李亨元坐。右承旨趙興鎭坐。左副承旨李祖承坐直。右副承旨柳焵坐。同副承旨李祖源坐。注書金孝建仕一員未差。假注書李德鉉仕直。事變假注書鄭冣行仕。
정조 9년
大駕詣永祐園。入齋室後。奎章閣政院玉堂藥房朝廷六曹堂上口傳問安。答曰。知道。
정조 9년
傳于李亨元曰。出宮門路。以貳極門爲之。
정조 9년
有政。吏批。判書鄭尙淳疏批未下。參判李敬養進。參議黃昇源進。行都承旨沈豐之進。以尹㬦爲副校理。金履鏞爲副修撰。朴相卨爲相禮。李英裕爲監察。趙尙鎭爲大司成。兼執義李泰永曺允大。兼持平李翼晉。竝單付。禮曹參判李文源今加嘉義。前府使崔雲羽今加嘉善。嘉善呂從周今加嘉義。折衝金命琡李應燁趙德祚玉器儁王漢佐今加嘉善加資事。承傳。以尹光普爲永祐園別檢。洪大淵爲參奉。趙雲絅爲掌樂院主簿。鄭達新爲義禁府都事。李命求爲長水察訪。
정조 9년
傳于李祖承曰。在外園官改差。今日政差出。
정조 9년
以曺允遂爲永祐園別檢。沈厚之爲參奉。李亨達爲掌苑署別提。
정조 9년
兵批。判書趙時俊進。參判金尙集病。參議柳誼入直進。參知李夔病。左副承旨李祖承進。以安廷輝鄭道弘爲五衛將。洪龍健爲都摠府經歷。沈錫爲中樞府經歷。金夢臣爲宣沙浦僉使。金聖集爲植松萬戶。李禹道爲都摠都事。成夢龍爲忠壯將。白光起爲草芝僉使。
정조 9년
注書金孝建病。代以尹悌東爲假注書。
정조 9년
傳于李祖承曰。以今日賞典加資及除職人。竝令今日謝恩。
정조 9년
趙興鎭啓曰。假注書李敬五。身病猝重。勢難察任。今姑改差。何如。傳曰。允。
정조 9년
注書李敬五改差。代以李德鉉爲假注書。
정조 9년
傳于李亨元曰。俄有下敎於都監堂上。依筵敎。令該廳堂上。親執分給米斗後。草記。
정조 9년
兵曹口傳政事。以李晳爲內乘。
정조 9년
傳于沈豐之曰。坐直承旨入侍。
정조 9년
李祖承。以監印廳言啓曰。宮園儀進書。以旬前。更爲擇入事。命下矣。卽令日官推擇。則今月初九日初十日俱吉云。以初九日擧行。何如。傳曰。允。仍以進書時服色。當詣景慕宮展拜仍行奉安儀。伊日適値秋享大祭受香。奉安後親行省牲省器還宮。以此知悉。宮園儀奉詣時。安于腰轝。校正諸臣隨後。而班次則依上冊印時例。駕前陳列。路由弘化門館峴。亦以此意。分付。可也。
정조 9년
李祖承。以兵曹言啓曰。今八月初九日。大駕詣景慕宮展拜。仍行奉安儀。親行省牲省器時。路由館峴事。命下矣。在前路由館峴時。禁軍以入直擧行。前後廂軍兵。以內外營入直軍兵出用。而直處量宜除置。訓鍊大將都領隨駕矣。今亦依此磨鍊乎。敢稟。傳曰。今亦依此施行。可也。
정조 9년
李祖承。以訓鍊都監言啓曰。依傳敎。補土役事時。本局隨率軍韓興世等二十名處。自本所施賞之意。敢啓。傳曰。知道。
정조 9년
李亨元。以訓鍊都監言啓曰。內試射時。鳥銃入格武藝別監李得春及弘化門入直軍金光澤等。二十六名。依啓下單子。施賞之意。敢啓。傳曰。知道。
정조 9년
李祖承。以訓鍊都監言啓曰。本局千摠有闕之代。今當差出。而頃日筵稟外。營將竝擬。何如。傳曰。允。
정조 9년
李祖承。以禁衛營言啓曰。依傳敎。鋪石役事時。本營隨率軍李興彬等十七名處。施賞之意。敢啓。傳曰。知道。
정조 9년
李亨元。以禁衛營言啓曰。內試射時鳥銃入格。銅龍門入直鄕軍崔厚孫等三十四名。依啓下單子。分等施賞之意。敢啓。傳曰。知道。
정조 9년
趙興鎭。以摠戎廳言啓曰。依下敎。安樂峴看役將校崔成郁。本廳別付料軍官。差定付料之意。敢啓。傳曰。知道。
정조 9년
乙巳八月初七日卯時。上詣永祐園。展拜入侍時。行都承旨沈豐之。左承旨李亨元。右承旨趙興鎭。左副承旨李祖承。右副承旨柳焵。同副承旨李祖源。記事官金孝建。假注書李敬五。記注官承膺祚。記事官金鳳顯。藥房都提調徐命善。奎章閣提學吳載純。原任直提學鄭民始朴祐源。檢校直閣李秉模。原任直閣金宇鎭徐鼎修鄭東浚。檢校直閣徐龍輔。檢校待敎李崑秀尹行任。各服靑天翼。佩劍。佩弓矢。除揷羽。以次侍立。百官就弘化門外侍立訖。上具戎服。乘馬出貳極門。命善進前曰。內乘吳毅常。身病猝劇。勢難隨駕。今姑改差。其代令該曹口傳差出。何如。上曰。依爲之。出擧條由明政門。出弘化門。路由館峴。至景慕宮前路。左通禮跪啓請下馬。上。下馬。命書傳敎曰。都承旨馳詣景慕宮。奉審以來。仍上馬進發。至關王廟前路。命提學金鍾秀入侍。鍾秀承命進前。上曰。久未見卿矣。路次未能從容。還宮後當召見。仍命姑爲退待。至安樂峴駐駕。命補土堂上。率都廳兼監役以下。親呈肅單。行知中樞府事具善復等。以次進前。上曰。今番卿等之勞。亦云不少矣。又謂都廳田翊顯曰。募軍都數爲幾名。而今日役軍。爲幾名乎。翊顯曰。都數則爲九百九十名。而幾盡放還。卽今待令。只爲數百餘名矣。上曰。還宮時。當見役處。仍欲施賞。以此意。曉諭軍人等處。可也。又命善復等隨後。到齋室肅拜。仍詣永祐園入齋室。展拜時至。百官改服淺淡服烏紗帽黑角帶。就紅箭門外位。上改具翼善冠黲袍烏犀帶。白皮靴。乘輿詣版位。行再拜禮。仍詣園上奉審。次詣盥洗位。盥帨訖。詣版位。行再拜禮。詣神位前跪。上香獻爵。大祝尹行任。進讀祝文訖。上俯伏興平身。降復位。亞獻官領敦寧鄭存謙。三獻官判府事徐命善。以次上香獻爵。如上儀訖。上行再拜禮。大祝取祝板。燎於坎。執禮啓禮畢。仍詣辭園位。行禮如儀。還入齋室。命監董堂上入侍。行知中樞府事具善復。禮曹參判李文源。行副司直徐有大。承命進伏。上又命都廳兼監役相地官。別看役牌將入侍。都廳田翊顯等。兼監役李亨達等。相地官具聖元等。別看役安廷輝等。牌將金命淑等。以次進奏職姓名訖。上曰。補土之役。至今未遑。自送卿等。予懷難抑。雖未能躬詣董事。夙宵一念。耿耿于玆。幸因卿等之誠勤。至于完役。喜不可言。日熱近甚。工役且鉅。曠日監董得無疾苦乎。善復等曰。始役以後。日連晴和。且因軍人。子來趨事。莫重工役。不日以完。臣等有何力焉。上曰。昨日又値夜役。牌將軍人之勞苦。亦云不少矣。仍命豐之。書傳敎曰。今番園役。如是速完。莫非董事之臣殫勞之致。況事關本園。何賞可靳。補土監董堂上行知中樞府事。具善復內廐馬一匹面給。禮曹參判李文源加資。行副司直徐有大。勞則均矣。旣有往來之殊。熟馬一匹面給。都廳前縣監田翊顯。陞品職備擬。前府使崔雲羽加資。兼監役別檢李亨達。參奉趙雲絅竝陞六。地師司勇具聖元。相當職除授。哨官成夢龍加資。別提李命求。察訪除授。別看役嘉善安廷輝。卽封園時牌將。聞亦士族云。無論內外職。今日政調用。嘉善金夢臣。前後陵園殿宮之役。無不效勞。亦是封園時牌將云。善地邊將。今日政除授。嘉善鄭道弘。邊將除授。出身田雨浹。相當窠調用。牌將折衝金命淑李應燁趙德祚玉器儁王漢佐。司果卞世義李重瑞竝加資。牌將折衝張泳。嘉善金祥喜白兌起。折衝趙時恭。竝邊將除授。前萬戶李準源。復屬軍門。出身李聖集。封園時牌將。邊將。今日政調用。閑良金重淵崔成旭朴敬淳。皆是封園時牌將。子枝竝令軍門調用。嘉善呂從周。出身金商鎭韓命喆金宗弼竝加資。嘉善金鼎澤。閑良劉泰成。邊將除授。畫員尹命澤。奏時官金復基。令本衙門。高品付料。其餘員役工匠等。令該曹。從各都監最厚例。米布題給。自願赴役守護軍特減一年結錢。本園行首守僕。帖加成給。典農等七里民人及司僕諸員之赴役者。當年所受還耗。特爲蕩減。鍊戎臺北漢民人。今番勞役倍蓰。使之從厚施賞。隨率軍。各令該營施賞。又命書傳敎曰。政官牌招開政。補土堂郞以下賞典。今日政擧行。又命吏曹參判入侍。李敬養承命進伏。上曰。本園別檢參奉。次次付陞品職。其代。同時差出。可也。上謂文源曰。今欲周視補土役處。自何而登。可以遍審乎。文源持役處圖形進前曰。始自主峯。歷尋來龍。則其將歷歷遍覽。路由懷陵舊峴。至于安樂峴矣。上命隨駕百官軍兵。退待于安樂峴下。又命承史閣臣隨後。左承旨李亨元。右承旨趙興鎭。記事官金孝建。假注書李敬五。記事官金鳳顯。原任直提學鄭民始朴祐源。檢校直閣李秉模。原任直閣徐鼎修鄭東浚。檢校直閣徐龍輔。檢校待敎李崑秀尹行任。京畿監司徐有防。以次侍立。上改具戎服。乘肩輿以出。駕前下敎曰。自園所洞口。至興仁之門。捧上言。仍進發。隨處駐輿。歷審役處。至安樂峴。入小次。命大臣監董堂上入侍。孝建承命出與領敦寧鄭存謙。判府事徐命善李福源金熤。監董堂上具善復李文源徐有大偕入進伏。存謙等進前曰。大役順成。禮謁園寢。聖孝克伸。回鑾萬安。群情欣幸。不知所以仰達矣。上曰。始役以後。一念憧憧。今來幸至完役。日氣又此淸朗。俄纔歷審來龍役處完備。今見礴石之役。又善爲之。莫非監董諸臣誠勤之致矣。仍命書傳敎曰。園所補土役事。監董堂上以下看役牌將軍兵等。依己丑壬辰明陵補土役事時例。各試射放。以此分付。上命諸臣退。乘馬進發。命書傳敎曰。園幸時。駕前擊錚之類。皆令今日捧供以聞。至景慕宮前路下馬。命書傳敎曰。都承旨馳詣景慕宮。奉審以來。仍乘馬進發。路由館峴。由弘化門貳極門還內。諸臣以次退出。
정조 9년
乙巳八月初七日酉時。上御重熙堂。坐直承旨入侍時。左副承旨李祖承。假注書李德鉉。記事官金鳳顯尹行任。以次進伏訖。上命書傳敎曰。在外園官改差。今日政差出。又命書傳敎曰。觀此海伯狀本。本道四邑。雨水過多。民舍被溺。數甚夥然。渰沒亦至此多。聞甚矜慘。豈可無別般慰恤之擧。被溺民戶分等。依近例。別施恤典。其中全家被災者。新舊還停退。申飭道伯。各別顧恤。俾卽奠接。勤慢從當憑處。以此嚴飭。渰沒民人等身布還上。倂蕩減。形止狀聞事。分付。本道民事。難望登熟。且今大比試期不遠。凡係供億。各別節省。毋或一分貽弊民邑事。一體嚴飭。又命書傳敎曰。己丑鸎峰役事時。則子來軍數多。賞試射。親臨於郊館。而今番則不過堂上都廳及牌將隨率軍等而已。依己丑八月明陵補土畢役賞試射例。不必設場於郊館。處所以春塘臺爲之。日字以初十日爲之。服色亦依其時下敎。以戎服擧行。試官。令政院依例備擬受點。仍命退。承史以次退出。
정조 9년
行都承旨沈豐之坐直。左承旨李亨元坐。右承旨趙興鎭坐直。左副承旨李祖承坐。右副承旨柳焵坐。同副承旨金夢華坐。注書金孝建病一員未差。假注書李德鉉仕直。事變假注書鄭冣行仕。
정조 9년
藥房都提調徐命善。提調趙時俊。副提調沈豐之啓曰。園寢展禮。聖慕克伸。日吉天晴。回鑾萬安。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。
정조 9년
金尙集啓曰。左承旨李亨元。同副承旨李祖源。今日不爲仕進。牌招。何如。傳曰。許遞。前望單子入之。
정조 9년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。昨已勞用。今日則置之。
정조 9년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。昨已勞用。今日則置之。
정조 9년
承旨前望單子入之。李文源徐鼎修落點。
정조 9년
傳于李祖承曰。備局有司堂上。稟事堂上留待。
정조 9년
柳焵啓曰。備局有司堂上金華鎭徐有隣鄭民始趙時俊。稟事堂上趙㻐鄭昌聖金履素洪良浩徐有大。依下敎來待矣。傳曰。入侍。
정조 9년
傳于柳焵曰。來待諸臣入侍。
정조 9년
傳于沈豐之曰。校正大臣監印堂上入侍。
정조 9년
沈豐之啓曰。判府事李福源。依下敎來待矣。傳曰。入侍。
정조 9년
傳于趙興鎭曰。右承旨入侍。
정조 9년
傳于沈豐之曰。明日侍臣。當爲備員進參。違牌及未肅拜傳旨未下在外人及執事差定人。倂許遞。以在京無故人。今日政差出。待下批牌招察任。
정조 9년
承旨前望單子入之。金夢華落點。
정조 9년
沈豐之啓曰。新除授同副承旨金夢華。卽爲牌招。何如。傳曰。允。
정조 9년
兵曹口傳政事。行副司直單李秉模。副司直單徐鼎修。
정조 9년
傳于沈豐之曰。左承旨許遞。前望單子入之。
정조 9년
傳于沈豐之曰。在外及未肅拜玉堂許遞。今日政差出。
정조 9년
傳于沈豐之曰。明日進書侍臣。不可不備員。新除授侍臣。待下批牌招察任。
정조 9년
有政。吏批。判書鄭尙淳疏批未下。參判未差。參議黃昇源進。左副承旨李祖承進。以李東郁爲執義。李顯默洪樂恒爲副校理。李命植爲刑曹判書。金頤柱爲刑曹參判。李亨元爲刑曹參議。朴祐源爲典牲提調。兼執義單李敬一。
정조 9년
柳焵。以吏批言啓曰。玉堂東壁。今當差出。而無故之人。只有二人。以二望擬入之意。敢啓。傳曰。知道。
정조 9년
以鄭萬始爲副應敎。金思穆爲禮曹參判。兪彦脩爲司諫。宋銓爲獻納。朴長卨爲掌令。柳畊爲正言。李敬一爲副應敎。尹長烈爲副校理。徐美修爲副校理。李泰永爲應敎。
정조 9년
兵批。判書趙時俊進。參判金尙集病。參議柳誼入直進。參知李夔病。右承旨趙興鎭進。以柳載成爲都摠府都事。劉漢坤爲訓鍊院判官。副司直單李文源。
정조 9년
傳于趙興鎭曰。明日出宮門路。以賓陽門爲之。
정조 9년
沈豐之。以永祐園補土所言啓曰。本園局內。補土及安樂峴鋪石之役。今日未時畢役之意。敢啓。傳曰。知道。
정조 9년
沈豐之。以永祐園補土所言啓曰。傳曰。補土堂郞明日詣園所。當論賞。而姓名別單。役所形止。皆令今日書入事。命下矣。補土堂上兼監役都廳及相地官別看役牌將員役等姓名。與工匠名數。局內補土齋室後門洞口內外石橋及安樂峴鋪石形止。別單書入之意。敢啓。傳曰。知道。
정조 9년
沈豐之。以弘文館言啓曰。新除授副校理尹㬦。時在京畿安山地。經筵入番事緊。請斯速乘馹上來事下諭。傳曰。依啓。
정조 9년
沈豐之。以弘文館言啓曰。新除授副校理成德雨。副修撰李太亨金履鏞。竝卽牌招察任。何如。傳曰。允。
정조 9년
沈豐之。以宗親府有司堂上言啓曰。本府乃是諸宗接待衙門。凡百需用。以受賜田畓。收拾補用於公私之費。僅僅成樣。而其中黃海道金川地折受處。自癸卯年。移屬訓局之後。因其本府淸寒難支之弊。訓局折受全羅道順天地山火田六十結。訓將筵稟後。草記給代。自本府。兩年收稅矣。此地。以龍洞宮廢棄之地。今爲還屬本宮事。已爲啓下後。自內需司。移文本府矣。本府則受賜之地。中間見失。實爲悶迫。當初折受金川土地。還屬本府。依前收稅之意。敢啓。傳曰。係是田畓事。令戶曹稟處。可也。
정조 9년
沈豐之。以禮曹言啓曰。聖節望闕禮習儀。以初九日擧行事。已爲啓下。而動駕相値。以初十日退行。何如。傳曰。允。
정조 9년
沈豐之。以禮曹言啓曰。因全羅道幼學金擇鳴等上言判付內。是邑。卽先正受後命之地也。雖無祠院之侑享。尙可拔例義起。俾薦俎豆。旣有考巖書院。且奉肅廟朝御筆扁額。今此文純之配食。夫孰曰不可。而至今未遑。亦可謂士林之羞恥。原疏之見阻喉院。雖未知事實之如何。許令依施。誠非過當。何必回啓。依所籲施行事。分付。原上言出給狀頭儒生。藏于本院。俾多士。知朝家尊慕之至意事判下矣。謹依判付內辭意。卽爲分付於儒生等。原上言。出給狀頭儒生。藏于本院。使多士。咸知朝家尊慕之聖意。亦以此意。分付於該道道臣。以爲擧行之意。敢啓。傳曰。知道。
정조 9년
趙興鎭。以戶曹言啓曰。因禮山民人宋今石等上言。有籌司堂上詳考決給之命。而旋因筵敎。移下臣曹。竝與平澤野里坪事。而同爲論理草記事。命下矣。今年二月。內需司牒呈。恩彦君房手本。平澤野里坪雇馬堰。禮山綠野坪國師堂洑。査報事。自本曹。謹依判下內辭意。發關本道。使之査實報來矣。平澤野里坪雇馬堰。則本道査報。已爲來到。而以爲此堰。旣以校院及衆民。量付泥生之地。三年後。當給本主之物。而初買之尹哥。自知終難執持。轉賣於元在夏。而在夏與畓主柳偗。有所爭詰。則此堰之爲民土。渠已明知。而敢生白地橫奪之計。初賣宮房。末告訓營。設計叵測。畢竟復爲瞞告於宮房。至有入啓行査之擧。究厥所爲。萬萬絶痛。其罪狀。自本道嚴處計料云云。禮山綠野坪國師堂洑事。該道尙不査報故。姑未覆奏矣。觀此禮山民人上言。則以爲渠輩所居地。國師堂洑。卽鉅洑也。洑下之民。負沙爲堤。歲以爲常。而丁未年分。驪州居李漢明。來築一年洑於民洑之下。隨築隨潰。狼狽而歸。其後漢明之子意亨。稱以渠父五十年前狼狽處。請其一年築洑。望其秋後酬功。而民不許之。則肆然起訟。訟輒見屈者。凡六度矣。其虛謊非理之罪。詳在巡營。本官題辭及立案中。屢訟屢屈之後。納于訓局。又納宮房。自官家。脅驅農民。直爲打量。威令生風。鞭扑狼藉。特蒙天恩云云。近來奸細之輩。出沒京鄕。非理起訟。欲奪民田者。前後何限。而至於元在夏李意亨而極矣。平澤堰畓。旣是校院位田及衆民之畓。而當初元在夏之陳告訓營。轉賣宮房。皆出憑藉之意。欲售奸巧之習。而宮房未免見欺者。則打量一款。非所可論。李意亨則渠父生時。一年築洑。而旋卽潰缺。旣未就緖。末乃以衆民力完築者。則今於五十餘年之後。藉此起訟。屢次見屈。納于訓營。而莫售奸計。則欺瞞宮房。必欲攘奪而後已。論其罪狀。兩漢所爲。一而二。二而一者也。事之痛駭。莫此爲甚。元在夏李意亨。欺瞞宮房。侵虐鄕民之罪。不可不嚴懲。竝令本道。各別嚴刑。依律定配。至若禮山縣。則當該守令。只憑意亨之瞞告。不待朝家處分。稱以水稅。直欲打量定稅。以致衆民之呼冤者。殊涉駭然。論其所失。合施譴責之典。而因民上言。論罪邑倅。有乖事體。亦關後弊。今姑置之。査報之命。已過半年。一向延拖。未免稽滯。當該道臣推考。何如。傳曰。刑配事。竝依允。至於禮山事。當初許畫該宮房。豈欲貽一毫民弊也。意謂在民。無甚係關故耳。昨日民人上言中。呼籲之說。雖不足取信。俄見該宮房手本。有下本曹稟處之命矣。草記中。無此語。內司似未及移牒而然。大抵本土地。財主之誰某。姑捨是。設令李哥儒生。眞是主人。旣屬折受之後。先觀民情之便否。然後始許決給。在所當然。況以宮庄非理進告事。前後飭敎。何如。日前陳告人勘罪。又不啻嚴截。則爲守令者。乃反中主李哥之說。百般侵虐。土民所謂報使之謊譫。決非常性人所爲。以手本所錄梗槪觀之。殆有甚於彼隻上言中搆捏。此必該倅趙時種。甘受李哥之囑。有此怪底擧措。日昨以土地事。狀辭之矇然。該道伯。猶且問備。況如渠幺麽邑宰乎。到今手本中。旣載報辭。執此論勘。似無因民罪倅之嫌。時種。令該府拿問重勘。以懲日後。他守令道臣問備事。行査雖有遲滯之失。本訟文案。足可謂開眼。比前道臣之儱侗。自有涇渭。勿推。可也。
정조 9년
趙興鎭。以刑曹言啓曰。今日動駕時。衛外擊錚人等。有今日內捧供之命。而適値齋日。依近例。除刑推捧供以入之意。敢啓。傳曰。知道。
정조 9년
趙興鎭。以刑曹言啓曰。今日動駕時。慶尙道慶州居幼學孫尙欽。擊錚於衛外故。取考原情。則以爲其父峻極。故判書臣仲暾之庶六世孫也。粵在癸巳。特蒙朝家曠蕩之典。八路通瀜。三案混錄。則出入於學校章甫之列矣。丙申年間。元無朝家防塞之令。而鄕人憑藉瑮賊輩一張館通。無端罷案。不得追隨於衣冠之列。其父臨死之日。執手涕泣曰。吾等生逢聖世。始齒人類者。未及四載。更黜三所而歸泉下。目將不瞑云故。哀乞鄕人。以請復案。則終不奉行。更成舊案。俾伸其父幽鬱之恨云矣。所謂鄕案陞黜。本不足以上達。而亦非一人一家。獨自稱冤。則稱以其父之飮恨。肆然煩籲。極涉猥越。原情勿施。自臣曹。考律勘處。何如。傳曰。旣有年前飭敎。更爲申飭。無至有稱冤之弊。可也。
정조 9년
趙興鎭。以刑曹言啓曰。今日動駕時。平安道平壤居船人張以柱。擊錚於衛外故。取考其原情。則以爲船漢所納均聽稅錢。每年依式上納矣。江華將校稱云。卸水別將。越入黃海道五邑之境。黃平兩道船人等處。勒捧濫稅故。昨年秋。黃州漁夫文成玉。以此擊錚。行關該道。江華別將定配。濫稅錢七百九十一兩。推給船人等處矣。今年江華卸水別將。越入康翎地方。十兩三錢式。捧稅後。還到京畿江。則又捧三兩六錢。如是再捧。豈不冤痛云矣。此係四件之外。肆然鳴金。萬萬無嚴。張以柱。自臣曹考律勘處。而槪此事。昨秋因文成玉之呼籲。判下臣曹。沁校之恣意越境。勒捧稅錢之罪。令本都査出。捉送海營。定配於捧稅之地。濫捧之錢。亦令該道。査實徵給於船漢處。處分至嚴。而未過周歲。沁校之依舊作弊云者。誠極驚駭。而一邊稱冤之言。有難準信。更爲發關黃海道臣及江都守臣處。往復詳査。狀聞後稟處。何如。傳曰。國有法綱。焉敢乃爾。待新伯下去。卽爲詳覈狀聞。可也。
정조 9년
趙興鎭。以刑曹言啓曰。今日動駕時。西部居申夏平。擊錚於衛外故。取考其原情。則以爲渠之世傳位畓五石落。許賣王泰星。而零錢七十兩不報故。家藏盡賣。欲爲還退。則泰星之子萬就。僞造文記。盜賣於申應太。而轉賣於金哥兩班故。以此意。呈本官。尺量田畓。則字號冊。與渠文記相合故。決給渠處矣。金哥兩班。呈秋曹。畓庫與收稅抑奪者。誠極冤抑云矣。此是四件之外。不過微細之事。肆然煩籲。極爲猥越。原情勿施。自臣曹。考律嚴處。何如。傳曰。法曹若能善處。豈有此猥越之訴乎。
정조 9년
趙興鎭。以刑曹言啓曰。今日動駕時。楊州居幼學金信潮。擊錚於衛外故。取考其原情。則其父天欽。定配綿山。頃逢大赦蒙恩。而以臺啓未停。不得放還。今四月擊錚。終承放送之恩命。而該堂不爲行會。放還無期。俾蒙終始之恩云矣。向於赦令之下。臣曹之不得奉行者。蓋由於天欽之罪犯深重。關係隄防之致。而纔過數朔。又復瀆擾。極涉無嚴。其在嚴隄防杜後弊之道。不可以爲父呼籲。有所曲恕。原情勿施。其罪狀。自本曹勘處。何如。傳曰。依前下敎。卽爲行會。可也。
정조 9년
趙興鎭。以刑曹言啓曰。今日動駕時。平安道鐵山居李仁玉。擊錚於衛外故。取考其原情。則以爲本邑前府使田光說在任時。私自加分耗米及勅庫屯租。作錢。取用一千二百二兩內。六百兩已爲推來故。六百二兩。卽爲推給之意。自本曹。覆啓蒙允後。終不得捧。渠父胤白。以縱子鳴金罪定配於興德縣。而再經霈澤。未蒙雨露之典云矣。近來吏屬之告訐官長。誠一痼弊。有關紀綱故。仁玉之父胤白。因此定配。何敢稱冤。而田光說之犯用公貨。移徵由吏之罪。亦極痛駭。已爲勘罪。所負之錢。將自本曹。査出徵給爲計。則於渠實爲大幸。又有此煩籲天聽之擧。遐方吏習之無嚴。莫此爲甚。且其父。編配未久。則亦何敢遽請蒙宥乎。情狀尤極猥濫。原情勿施。仁玉自臣曹。嚴勘懲礪。何如。傳曰。極爲猥越。勿施。可也。
정조 9년
趙興鎭。以刑曹言啓曰。今日動駕時。全羅道羅州牧笞士島居文重載。擊錚於衛外故。取考其原情。則以爲其所居笞士島。僻在於羅州地。接鄰於濟州牧。而石矗土薄。只種春牟。而結不過六結。戶未滿三十。稅載於糧餉廳之屯田地。屬於黑山島之鎭下。在前則每一卜。牟一斗應稅。而不勝鎭屬之橫侵。辛丑年呼訴戶曹。則始創每一卜二斗其稅。比前倍數。未滿三十之戶。今爲十餘戶之流散。一依他島例。每一卜一斗。如前擧行云矣。此是四件外事。而猥越呼籲。極涉無嚴。文重載。自本曹考律勘處。本事係是土稅。令戶曹稟處。何如。傳曰。分付該道。從便決給。可也。
정조 9년
趙興鎭。以刑曹言啓曰。今日動駕時。慶尙道機張居金振玉。擊錚於衛外故。取考其原情。則以爲本縣他無公錢措手之道。均役漁鹽船稅。當年收捧。而次次翌年上納。自是朝家節目故。官有用處則貸用。文記成貼。出給吏房。而姑先推用。及其上納還報者。已成其例。去癸卯年。渠之庶四寸金聖模。以前官李景烈吏房。周年擧行時。甲辰條均錢五百兩貸用。昨年遞歸時。不爲還報故。盡蕩家産。艱辛上納。李景烈貸用錢五百兩。卽使推給云矣。此係四件事之外。已屬猥濫。李景烈之那移公貨。移徵下吏。果如其言。則誠極可駭。而只以官屬之呼訴。有所採聽。大關後弊。且以庶從之事。有此煩籲。尤極屑越。原情勿施。其罪狀。考律勘處。何如。傳曰。允。本事。比黃哥原情。猶屬緦功之察。勿爲照律。今番擊錚中。以猥濫。請勘一款倂勿施。
정조 9년
柳焵。以刑曹言啓曰。今番擊錚人中。巨濟居鄭世宗。梁山居金成才。晉州居張召史等原情。自義禁府。落漏不來故。屢度催促則考喧吏隷。諉以不知。終不來納。今日內。不得捧拱。事未前聞。吏隷則自臣曹。從重科治。不善檢飭之當該都事。令該府拿問處之。三人等處。更捧原情。以爲稟處之地。何如。傳曰。以上言之故。昨已入啓啓下。則上言人。又以擊錚人例。捧供於該曹。前所未聞之事。卿曹之如是草記。大關後弊。若此則許多上言。皆可推閱於本曹乎。都事拿處之請。卿等事。尤極駭然。草記堂上。一倂罷職。當該郞廳拿處。可也。
정조 9년
趙興鎭。以刑曹言啓曰。今日動駕時。全羅道羅州其佐島居高元昌。擊錚於衛外故。取考其原情。則以爲羅州所屬其佐安昌兩島。當初結卜。以無土免稅。玉山大嬪房每結。正租一百斗式納稅。中年每結米四十斗式。上納矣。丙申年分稅納革罷。移付戶曹時。二十三斗米。依他結上納。而十七斗米。謂之餘米。內需司䆃掌。年年捧去。凡田結納稅之規。每結二十三斗定式後。每結四十斗納稅之狀。莫知其故。而十七斗米加納。實爲至冤云矣。此是四件之外。極爲猥濫。自臣曹考律勘處。而事係土稅。令戶曹稟處。何如。傳曰。分付該道。從便決給。可也。
정조 9년
趙興鎭。以刑曹言啓曰。今日動駕時。洪忠道禮山居故學生李益濟妻朴召史。擊錚於衛外故。取考其原情。則以其夫李益濟。世傳畓二十餘石落。持文券。上京經營賣買。未及放賣。客地得病。還家之際。權啓郁來誘曰。文券付吾則傳送云故。依言出給後。歸家身死。而啓郁。自外典當畓券。出債一百三十六兩故。秋收作錢還報計料矣。當其秋成。送奴畓庫。則蔡濟恭奴子先到曰。此畓已爲買得於權啓郁處云故。以諺書。問于蔡濟恭。則答云此是見欺於權哥之致。三石落。特爲割給云矣。已至數年。終無皁白。此則與權哥符同。熾慾於他畓。伏乞推尋云矣。此是四件之外。極爲猥屑。原情勿施。旣稱學生之妻。則勘處一款。置之。何如。傳曰。極爲猥越。勿施。可也。
정조 9년
趙興鎭。以刑曹言啓曰。今日動駕時。原春道銀溪驛吏金中彬擊錚於衛外故。取考其原情。以爲本驛六站處。在北關孔路。使役稠疊故。當初祥雲平陵兩驛馬二十六匹。逐年立待於直路六站。賴以保存矣。去去戊寅年。兩驛馬十匹雇價四百兩。永爲除減。而終不得復舊。只以十六匹加設立役者。又八十餘年矣。及至上年。雇價盡爲蕩減。又不給代故。使役則替當。雇價則見失。加設馬戶。白地應役。事甚至冤。上年蕩減條代給事。特蒙天恩云矣。此係四件事之外。呈訴本道亦可變通。今此煩瀆天聽。極爲猥濫。自臣曹考律勘處。而本事則亦係民隱。行關本道。使之査實。從長釐弊。何如。傳曰。旣關民隱。雖非四件。令道伯。從長釐弊。可也。
정조 9년
趙興鎭。以刑曹言啓曰。今日動駕時。西部居卞重郁。擊錚於衛外故。取考其原情。則以爲渠之生祖父廷大。買得狗皮契貢物一名子。傳至渠叔世榮。而以其妻娚韓致洪之負債。被囚督納故。渠父世仁養家草貢物斥賣。替報其債銀六百兩。則渠叔狗皮貢半名子。成文割給。仍爲執分。而分米四十石定給矣。渠父與叔。俱歿之後。渠叔子重鉉。不顧父叔之蹟。朴哥處。故爲斥賣故。渠母昨秋上言。則自廟堂推給事。啓下秋曹。而因朴哥之招。重鉉自入訟庭。累次推覈。曲直顯然。于今一載。終未得決云矣。此是四件之外。已極猥濫。而前因備局草記。有令臣曹査處之命故。累月行査。而文案極爲浩繁。證左亦不明白。至今未及決折。槪其本事。乃是至親爭財之訟。大關風化。不合聽理。在渠之道。固當恭俟法司處置。而乃敢再煩天聽。民習之放恣。莫此爲甚。原情勿施。此等傷倫敗俗之類。不可尋常處之。卞重郁依律嚴勘。卞重鉉徒知財利之重。全昧至親之義。情狀亦極痛惡。嚴刑懲礪。本訟則不可置之兩非之科。全無歸屬。自臣曹。詳査決給。何如。傳曰。此則風化所關。不可但令勿施。依草記。卞重鉉嚴刑。重郁嚴杖。自本曹決給。更以此事。登聞本曹。亦難免不飭之責。以此知悉。可也。
정조 9년
趙興鎭。以刑曹言啓曰。今日動駕時。慶尙道固城居金召史。擊錚於衛外故。取考其原情。則以爲戊戌年分京江沙工金己福金卜尙。物主金自謙等處。烟價浮費推尋事。今春上言。則令該曹推給事。自廟堂覆啓蒙允。而元數一百九十兩內。五十兩雖爲徵給。而三十餘兩。中間消瀜。捉囚船主沙格。刻期徵給云矣。此事頃因備局草記。推捉其船主沙格。則或己身死。或無居住。探問其中見存者五人。捉來杖囚。刻期嚴督。所捧僅爲五十兩故。捧考音出給矣。金女原情中。乃稱三十餘兩。中間消瀜。事甚怪訝。更加査實。則厥女供內。以老昏之致。倩手他人。不覺數爻之相左云云。而取考曹上文書捧錢持去之數。則節節沕合。金女之昏妄爽實。不是異事。散在各處。指徵無所之船漢。實無推尋徵出之路。原情置之。其猥濫之罪。所當勘處。而無識老女。不足深責。嚴飭放送。何如。傳曰。極爲猥越。勿施。可也。
정조 9년
趙興鎭。以刑曹言啓曰。今日動駕時。平安道龍川居民鄭憲等。擊錚於衛外故。取考其原情。則以爲本邑前府使柳爾胄爲由吏文道器。所幻弄。貽弊多端。蓋本邑民三庫。卽三垌打作租所捧置。而送舊迎新之費。使客支待之需及進上情債等。諸般酬應之庫。一自壬寅。由吏舞弄。公用垌租。每年一千石。捧入官家。以爲私用。而不足之數。收斂於民戶。其弊一也。年前以畿甸之凶歉。京運米一千右。分定於本府。則元數外。加徵六百石於民間。自巡營。有作錢上納之關文。則文道器瞞告官家。加徵六百石。竝以每包六兩二戔五分式作錢。而民間加徵。爲三千餘金。其弊二也。田制一百十結隱置。而營門給災。竝以發賣。每年六百兩。劃付官用。其弊三也。前前府使趙心泰。以二千兩。別備留庫。殖利蠲徭。而一千兩割付於勅庫虛簿。其弊四也。勅需庫錢三千兩。暗爲給債。兩年利錢一千二百兩。利歸官家。其弊五也。而合折錢。至於一萬三千餘兩之多。以商賈事。言之。崔光憲羅允象等。稱以富商矣。京運米加徵六百石。光憲等處。出給貿錢。科外加徵。爲千餘金。民三垌租一千石。內倉大米二百五十石。東倉大米一百五十三石。補倉大米一百十石。司倉大米四百二十五石。假稱營門發賣。出給貿錢。加徵爲千金。昨年支勅時所入數百餘種。責出商賈。及至勘簿。削減亦爲千金。竝令推尋云矣。係是四件之外。極爲猥屑。原情勿施。狀頭鄭憲。自臣曹。考律嚴處。而毋論虛實。錢穀幻弄之數。若是夥然。誠極驚駭。令本道道臣。査實嚴處事。分付。何如。傳曰。極爲猥越。供辭勿施。誠如所訴。民弊則不可不念。令道伯。除尋常嚴査決處。果有貽民弊斂民貨之端。使之據實狀聞。可也。
정조 9년
趙興鎭。以訓鍊都監言啓曰。延生門行閣撤毁處修改。今已畢役。把守軍撤罷還入直之意。敢啓。傳曰。知道。
정조 9년
趙興鎭。以訓鍊都監言啓曰。今八月初九日景慕宮擧動時。內外營入直軍出用事。自兵曹節目。啓下矣。金虎門軍八十五名。弘化門軍八十五名。北營標下軍三十五名。廣智營軍三十名。除其留營與把守。各其將官率領赴陣。屛門把守及閑曠處禁雜人次。南營馬軍四十五名。依例出用。而竝待標信擧行。還宮後。還爲入直之意。敢啓。傳曰。知道。
정조 9년
李祖承。以禁衛營言啓曰。本營別武士有闕代。依傳敎。今番看役牌將朴敬淳。差定之意。敢啓。傳曰。知道。
정조 9년
趙興鎭。以禁衛營言啓曰。今八月初九日景慕宮擧動時。依兵曹啓下節目。銅龍門入直鄕軍一百十二名內。建陽銅龍等門。各留十名。元入直將官率領仍直。西營入直鄕軍四十名。新營入直京標下軍二十八名。鄕軍三十七名內。各除營直三名。各該將官。領赴訓鍊都監都領陣。左邊屛門十二處。新營入直騎士二十五人內。除營直二人。與南營入直馬兵及東營入直鄕軍。分排把守。而竝待標信擧行。還宮後。還入直之意。敢啓。傳曰。知道。
정조 9년
趙興鎭。以御營廳言啓曰。今八月初九日景慕宮擧動時。依兵曹節目。集春營入直鄕軍五十名內。營直二名。集春門直二名除。實四十六名。新營入直鄕軍一百十名內。營直十四名除。實九十六名。各色京標下軍二十三名。各其將官。領赴訓鍊都監都領陣。屛門把守。則東營入直騎士二十五人內。營直二人。該番將率領。仍直。其餘二十三人。及入直鄕軍五十八名內。營直二名。敦化門水門鐵箭折傷處。把守軍十名除。實四十六名。竝嚴飭定送。而東營集春營入直馬步軍兵。待標信擧行。還宮後。竝還入直之意。敢啓。傳曰。知道。
정조 9년
以刑曹衛外擊錚人黃泰熙原情。其曾祖翼再。資秩職名。特許追復事。上裁。何如。判付啓。近來隄防。雖曰蕩然。事關戊申庚戌獄案。則其矣原情。設令十分信然。爲法官者。不可循例捧供。況此事。關係。何如。積年不敢擧論之事。今日必欲提起。果是何故。今番擊錚。一倂以草記。竝請勿施。循例捧供啓聞者。只是三度。而此原情。在啓聞中。而末端。亦無一字措辭。刑堂之意。認以猥濫之罪。謂浮於隄防乎。然則俄筵判堂出擧條申飭之說。又何其太相反乎。此等處。若或泛看。來頭之弊。將使戊乙丙丁之逆案。互相符同。次第攙及。擊錚擊鼓。不勝其支當。刑曹當該堂上。倂施削黜之典。使此輩。少知朝廷有隄防。本事委折。不可不詳審處之。令吏曹禁府。相考前後文跡。仍又就議大臣。令禁府。草記稟處。
정조 9년
左議政洪樂性箚曰。伏以。園所重役。不日順成。聖孝攸致。曷勝頌祝。卽行展省之禮。克伸洞屬之誠。回鑾萬安。聖體益康。臣民歡忭。庸有其極。第臣病伏牀笫。末由蠢動。旣未躬進於奉審之行。又未趨參於陪扈之班。情禮俱缺。義分都虧。病裏惶隕。罔知攸措。揆以邦憲。合被重勘。玆敢露章自列。伏乞聖明。亟降威罰。以安私分。以警具僚焉。取進止。答曰。省箚具悉卿懇。未參何傷。卿其安心勿辭。益加愼攝。仍傳曰。此批答。遣史官傳諭于左議政。